Jyotirmayee Gangopadhyay

Jyotirmayee Gangopadhyay (; Kalkuta, 1889ko urtarrilaren 25a – ibidem, 1945eko azaroaren 22a) indiar irakasle, feminista eta Brahmo Samaj mugimenduko parte-hartzailea izan zen.

 Bizitza 
Jyotirmayee Gangopadhyay 1889ko urtarrilaren 25ean jaio zen Kalkutan, Bengalako presidentetzan, Britainiar Rajen. Bere aita, Dwarkanath Ganguly, gizarte-erreformatzailea, Brahmo Samaj mugimenduko buruzagia eta indiar nazionalista izan zen, eta ama, Kadambini Ganguly, Kalkutako Unibertsitatean medikuntzan graduatu zen lehen emakumea.

Brahmo Balika Shikshalaya nesken eskolan ikasi zuen eta gero Kalkutako Bethune Collegen lizentziatu zen. 1908an filosofiako masterra lortu zuen Kalkutako Unibertsitatean. Bethune Collegiate Schoolen eta ondoren Cuttackeko Ravenshaw Collegen irakatsi zuen. Denbora batez Sri Lankan bizi izan zen, Women's Collegeko zuzendari gisa arituz. 1920an Jullundur Kanya Mahavidyalayko zuzendaria izan zen, 1925ean Brahmo Balika Shikshalaya nesken eskolako zuzendaria, eta hurrengo urtean Vidyasagar Bani Bhavanko zuzendari izendatu zuten. 1929an Zeilango Unibertsitate Budistara joan zen. 1920ko hamarkadaren hasieratik Lankidetzarik Ezaren mugimenduan parte hartu zuen.

Emakumezko boluntario talde bat sortu zuen Indiako Kongresu Nazionalerako. 1926an Gizarte Zerbitzuetarako Ikasle Elkartea sortu zuen. Aryasthan aseguru etxearen sortzaileetako bat ere izan zen. Bengala Probintziako Kongresu Batzordean eta Satyagraha mugimenduan sartu zen, eta Satyagrahako Emakumeen Batzordeko presidenteorde gisa aritu zen. Denbora batez Kalkutako Udaleko zinegotzia izan zen. 1930ean eta 1932an espetxeratu zuten Satyagraha mugimenduan parte hartzeagatik, eta 1942an Quit India mugimenduan parte hartzeagatik.

1945eko azaroaren 22an poliziak tiroz hil zuen, Rameshwar Banerjeeren hilketaren aurka protestatzen ari zen ikasle-prozesio batekin zihoala.

 Erreferentziak 

 Kanpo estekak 

Kategoria:Kalkutarrak
Kategoria:Kalkutako Unibertsitateko ikasleak
Kategoria:Indiako irakasleak
Kategoria:Emakume irakasleak
Kategoria:Unibertsitateko irakasleak
Kategoria:Indiako feministak
Kategoria:Indiako politikariak
Kategoria:Emakume zinegotziak
Kategoria:Ekintzaile politikoak
Kategoria:Indiako hinduak
Kategoria:XIX. mendeko indiarrak
Kategoria:XX. mendeko indiarrak
Kategoria:Kalkutan hildakoak
Kategoria:Ekintzaile erailak
Kategoria:Eraildako emakumeak
Kategoria:1945eko hilketak